<classify> Mwambusi juzi aliwaaga wachezaji, mashabiki na viongozi wa Mbeya City tayari kutua Yanga kuchukua nafasi ya Charles Mkwasa aliyepewa mkataba na Shirikisho la Soka Tanzania TFF kuifundisha Taifa Stars. TFF ilimpa Mkwasa mkataba wa mwaka mmoja na nusu baada ya awali kuwa kocha wa muda kufuatia kutimuliwa kwa aliyekuwa Kocha Mkuu Mholanzi, Mart Nooij.Juzi Mwambusi alikutana na uongozi wa Mbeya City na kutumia fursa hiyo kuaga rasmi huku uongozi ukimshukuru kwa yote mazuri aliyoifanyia Mbeya City hadi kuwa moja ya timu tishio.Mwambusi anatarajia kuanza kazi rasmi leo Jumatatu akiwa chini ya Mholanzi, Hans van der Pluijm, ambaye akisaidiwa na Mkwasa waliiwezesha timu hiyo kutwaa ubingwa msimu uliopita na kungangania kileleni msimu huu baada ya kushinda mechi zote tano.Katibu Mkuu wa Yanga, Jonas Tiboroha alithibitisha jana kuwa Mwambusi alisaini mkataba wa mwaka mmoja na nusu na kusema kuwa waliachana na mpango wa kumchukua kocha kutoka nje sababu Mwambusi analijua vizuri soka la Tanzania.Naye Katibu wa Mbeya City, Emmanuel Kimbe alisema kuwa wanamtakia kila la heri Mwambusi katika kazi yake hiyo ya kuifundisha Yanga.Alisema kuwa klabu hiyo inachukua nafasi hiyo kumshukuru kocha huyo kwa kazi yote nzuri aliyoifanya katika timu hiyo kwa miaka mitano akiwa Mbeya City kwa kipindi hicho chote kwa mafanikio makubwa.Mwambusi ni mmoja kati ya waanzilishi wa timu ya Mbeya City,hivyo uongozi unatambua na kuthamini mchango wake mkubwa katika klabu hiyo tangu kuanzishwa kwake.Kwa sasa benchi la ufundi la Mbeya City FC litabaki kuwa chini ya kocha msaidizi Meja Abdul Mingange Rtd. mpaka itakapotolewa taarifa nyingine.Mwambusi amewaachia simanzi viongozi wa Mbeya City, timu ambayo aliipandisha Ligi Kuu ya Vodacom Tanzania Bara msimu wa 2013- 2014 na kuwa tishio nchini ndani ya muda mfupi.  <topic>: michezo 